INTRODUCERE

Maria Xanthoudaki

Coordonator ştiinţific al proiectului

Fondazione Museo Nazionale della Scienza e della Technologia “Leonardo da Vinci” Milano, Italia

A. Proiectul european
“Locuri ale descoperirii” este primul produs al celor trei ani de muncă în cadrul proiectului european “Cooperarea Şcoală-Muzeu în scopul perfecţionării predării şi învăţării ştiinţelor” (SMEC), care a început la sfârşitul anului 2001 cu sprijinul programului Socrates/Comenius al Uniunii Europene. Proiectul a reunit instituţii muzeale şi educaţionale din şase ţări, respectiv:

1. Museo Nazionale della Scienza e della Technologia “Leonardo da Vinci” (instituţia coordonatoare), Italia;

2. Deutsches Museum, Germania;

3. Institut Universitaire de Formation de Maîtres de Lorraine, Franţa;

4. Istituto Regionale di Ricerca Educativa (IRRE) Lombardia, Italia;

5. Katholicke Hogeschool Kempen, Belgia;

6. Magyar Természettudományi Múzeum, Ungaria;

7. Museo Nacional de Ciencias Naturales, Spania;

8. Nationaal Museum van de Speelkaart, Belgia.

După cum indică titlul proiectului, scopul său principal este acela de a contribui la ameliorarea educaţiei ştiinţifice în şcoala primară prin utilizarea muzeelor ca resurse însemnate de predare şi învăţare. Proiectul îşi propune, în special, următoarele:

· Să încurajeze colaborarea dintre instituţiile de învăţământ şi muzeele implicate în formarea profesorilor în domeniul învăţământului de factură ştiinţifică, în scopul perfecţionării practicii de formare şi creşterii calităţii predării şi învăţării la nivel şcolar;

· Să elaboreze metodologii pedagogice şi resurse pentru producerea, dobândirea şi aplicarea cunoştinţelor în domeniul ştiinţei, pentru a fi utilizate individual sau în comun de către şcoli, instituţii de formare şi muzee;

· Să ofere sprijin profesorului în sensul dezvoltării profesionale a acestuia şi predării disciplinei într-o manieră competentă şi sigură, care să poată încuraja şi dezvoltarea creativă a elevilor;

· Să perfecţioneze pregătirea muzeelor, astfel încât acestea să devină resurse mai eficiente de instruire şi predare;

· Să accentueze dimensiunea europeană prin colaborarea susţinută, pe termen lung, între formatorii, profesorii şi educatorii muzeelor din toate ţările;

· Să ajute la conştientizarea, de către profesori (şi elevi) a patrimoniului ştiinţific european comun.

Grupele ţintă ale proiectului sunt profesorii de şcoală primară (învăţătorii), profesorii-consilieri, formatorii şi educatorii din cadrul muzeelor, nu numai membrii instituţiilor partenere, ci, pe plan extins, profesioniştii din şcolile, instituţiile de învăţământ şi muzeele din fiecare ţară parteneră şi din alte ţări europene. Instrumentele de bază utilizate în scopul stimulării dezbaterilor şi diseminării de informaţii sunt colocviile, materialele educative, cursurile de formare, utilizarea mai multor limbi străine (flamandă, engleză, franceză, germană, maghiară, italiană, spaniolă), ca şi utilizarea Internetului atât ca instrument de comunicare, cât şi ca instrument de învăţare la distanţă.

Prin producerea de materiale cu caracter educativ (planificată pentru 2002 şi 2003), ca şi prin structurarea Cursurilor Europene de Perfecţionare pentru profesori şi educatori muzeali (începând din 2004)3, proiectul îşi propune să joace un rol în cadrul relaţiei educaţionale muzeu-şcoală, ce percepe ambele instituţii ca agenţii colaboratoare care, fără a renunţa la vreun aspect al caracterului lor distinctiv,  sunt capabile să creeze o bază comună atât pentru dezvoltarea profesională a profesorilor, cât şi pentru perfecţionarea predării şi învăţării în şcoala primară.

Volumul de faţă reprezintă introducerea în filozofia şi metodologia educaţională a proiectului. Capitolele cărţii contribuie cu reflecţii privind utilizarea muzeelor în domeniul educaţiei ştiinţifice (şi interdisciplinare), care se pot aplica eficient şi creator în diverse contexte de muzee, şcoli şi ţări (atât în interiorul cât şi în afara parteneriatului proiectului). Deşi se fac unele referiri la programele şcolare din Belgia, Franţa, Germania, Ungaria, Italia şi Spania, aceasta nu creează un cadru de lucru limitat în ceea ce priveşte ideile şi activităţile propuse. Temele şi abordările cuprinse în capitolele următoare sunt de o mare diversitate, mergând de la discuţii cu un caracter mai teoretic la propuneri de activităţi practice de efectuat în şcoală / muzeu. Echipa care a colaborat la redactarea cărţii a urmărit expres o astfel de varietate, tocmai pentru a reflecta diversitatea partenerilor proiectului, pentru a permite fiecărui partener să contribuie în domeniul pe care îl stăpânea mai bine şi pentru a oferi diverşilor cititori şi diverselor grupuri ţintă o gamă de aspecte care să le poată aduce foloase.

B. Educaţia în muzee
În ultimele două decenii s-a înregistrat o creştere sensibilă a rolului educativ al muzeelor la nivel mondial. Suntem martorii apariţiei unei game largi de servicii pentru public, ce variază de la conferinţe, tururi ghidate, programe şcolare, cursuri şi publicaţii de perfecţionare continuă în domeniul educaţiei, până la activităţi practice, iniţiative ambiţioase, servicii de împrumut şi expoziţii itinerante, toate acestea mergând dincolo de simpla distracţie, către învăţarea la liberă alegere şi conturarea identităţilor culturale. Mai mult ca oricând, importanta educaţiei este percepută ca fiind pe picior de egalitate cu aceea a cercetării şi conservării, devenind una dintre misiunile prioritare ale muzeului. (ICOM 2002,8; Calamandrei 2002).

Unul dintre motivele principale ale acestei dezvoltări este acela al recunoaşterii educaţiei muzeale ca o disciplină ce îşi are rădăcinile în domeniile pedagogiei, psihologiei, sociologiei, muzeologiei şi comunicării.

Cercetări îndelungate şi studii atente ale metodologiei de comunicare muzeală şi ale învăţării şi comportamentului vizitatorilor au contribuit la elaborarea unui demers educativ care trece dincolo de transmiterea didactică şi liniară de cunoştinţe către predarea şi învăţarea interactivă, al cărei centru de interes este vizitatorul.


Dintr-o asemenea perspectivă nouă, obiectul original nu mai este perceput ca “proprietatea” expertului, care decide exclusiv conţinutul şi mijlocul de comunicare, ci constituie mai degrabă baza unui proces educativ generator de sensuri, construit pe inter-relaţia dintre obiectul-document pe de o parte şi cunoştinţele personale şi experienţa vizitatorului pe de altă parte (Pearce 1990; Falk şi Dierking 2000).

__________________

3Copii ale publicaţiilor şi materialelor proiectului (volumul de faţă ca şi orice materiale viitoare) sunt gratuite şi se distribuie de către instituţiile membre ale parteneriatului. O parte a materialului va fi disponibilă şi pe site-ul web al proiectului www.museoscienza.org/smec. Informaţiile legate de cursurile de formare, care ar trebui să înceapă în Italia şi să se repete în alte ţări partenere, vor fi publicate pe site-ul web al proiectului.


Învăţarea focalizată pe vizitator a atras atenţia şi asupra existenţei diverselor categorii de public (şcoli, tineret, adulţi, familii, persoane cu necesităţi speciale etc.), care vin la muzeu având diverse ordini de zi, interese şi nevoi. Diversificarea serviciilor în funcţie de categoriile de public contribuie la ameliorarea accesului la muzeu, precum şi la conturarea unor metodologii şi rezultate ale învăţării.

C. Muzeele în educaţie
Grupurile şcolare sunt printre categoriile de public cel mai frecvent prezente în majoritatea muzeelor, precum şi, în multe cazuri, prioritatea serviciilor educative ale muzeelor. Copiii sunt văzuţi nu numai ca viitori vizitatori ai muzeelor, ci şi ca membri ai comunităţii şi cetăţeni, aflaţi la o vârstă ce se caracterizează prin nevoia arzătoare şi abilitatea de a învăţa. Vizitarea muzeelor este considerată a fi un instrument educativ important în scopul conştientizării de către elevi a patrimoniului cultural, a priceperilor şi cunoştinţelor (cognitive şi istorice) şi a înţelegerii estetice şi ştiinţifice (Mattozzi 2000). Pe de altă parte, familiarizarea cu o astfel de experienţă favorizează dezvoltarea unei relaţii constante între elevi şi muzeu, care promite să continue pe toată durata vieţii lor.

Putem considera că s-a făcut un pas înainte nu numai în privinţa conţinutului programelor educaţionale pentru şcoli (care nu se mai limitează la vizita ghidată tradiţională), ci şi în aceea a obiectivelor şi metodologiei învăţării prin obiecte:

“În ciuda faptului că vizitele la muzeu ajunseseră să fie privite în mod obişnuit ca o excursie de sfârşit de trimestru şi o ocazie pentru profesor de a se relaxa, muzeul este considerat acum a fi o însemnată resursă de învăţare, un suport didactic şi o modalitate de dezvoltare a unei prietenii de durată între şcoală şi teritoriul înconjurător. După această perioadă, lucrările recente în domeniul educaţiei muzeale pentru şcoli au fost marcate de o creştere a gradului de conştientizare a posibilităţilor de învăţare trans-curriculare, trans-disciplinare şi interdisciplinare” (Sekules şi Xanthoudaki, 2003).

Situaţiile în care se organizează simple “tururi” printr-un muzeu sau în care participarea la activităţi şi ateliere este “lipsită de implicare” încep să fie abandonate treptat în favoarea muncii de colaborare dintre şcoli şi muzee şi a proiectelor care extind graniţele lucrului în şcoală, lărgesc aria de cuprindere a disciplinelor de studiu şi admit apariţia unei game variate de rezultate, atât scontate, cât şi surprinzătoare.


Colaborarea înseamnă, sau ar trebui să însemne, muncă pe baza unui proiect educaţional, adică un cadru în care procesul învăţării integrează munca efectuată în clasă şi necesităţile “receptorilor” (profesori şi elevi) cu experienţa muzeului şi cunoştinţele noi de dobândit. Aspectul de învăţare al unui proiect educaţional implică un rol fundamental al factorilor legaţi de transmiterea de înţelesuri şi de înţelegerea elevilor, cum ar fi cunoştinţele deja dobândite, experienţa personală, interesele, motivaţiile, interacţiunea socială cu ceilalţi membri ai grupului, în timp ce aspectul de predare integrează intenţiile, obiectivele şi metodele de predare, decisive pentru orientarea proiectului. Aceste două aspecte sunt legate atât de munca profesorului, care concepe proiectul pe baza activităţilor din cadrul şcolii şi a necesităţilor elevilor săi, cât şi de munca educatorului muzeal, care lucrează în colaborare cu profesorul şi contribuie la proiect ca expert muzeal.


Cu alte cuvinte, este vorba despre un proces construit pe relaţia interactivă dintre vizita la muzeu şi munca aferentă acestei vizite, care se desfăşoară în clasă, înainte şi după vizită, o interacţiune care permite exploatarea potenţialului pedagogic unic al obiectelor originale şi utilizarea muzeului ca resursă de predare şi învăţare. Cercetările indică, într-adevăr, faptul că potenţialul educativ al muzeului sporeşte când se creează oportunităţile corelării experienţei muzeale a elevilor cu munca la clasă; pe de altă parte, acest potenţial este mai scăzut în situaţiile vizitelor la muzeu care nu au loc în cadrul unui proiect, sau în cazul activităţilor muzeale ce nu creează legături cu experienţa şi cunoştinţele elevilor (Xanthoudaki 1998; Sekules şi Xanthoudaki 2000).


Lucrul pe baza proiectelor educaţionale este perceput în majoritatea cazurilor ca o unitate tripartită de muncă preliminară, vizită la muzeu şi activităţile “de continuare” din clasă:

“Munca preliminară se poate desfăşura în şcoală sau în afara ei şi are rolul de a pregăti elevii astfel încât să se poată profita la maxim de vizita propriu-zisă.4 Vizita la muzeu sau galerie are menirea de a motiva, stimula, de a oferi o experienţă fizică şi de a consolida învăţarea (…). Este esenţial ca experienţele vizitei să fie rememorate, discutate, evaluate şi să creeze  reacţii la înapoierea în clasă, altfel se va pierde mult din valoarea acestora. Cu toate acestea, adeseori vizita este doar o componentă în cadrul unui program de studiu, este articulaţia ce leagă alte aspecte ale procesului de învăţare şi în această calitate este esenţială desfăşurării studiului” (Hooper-Greenhill 1991, 120).


Aspectul legat de lucrul în colaborare la proiect accentuează şi valoarea discuţiei şi pe aceea a creării unui climat de înţelegere care să respecte rolurile diferite ale fiecărui participant implicat în predare şi învăţare. Termeni ca legături, relaţie, colaborare necesită dezvoltarea parteneriatului între muzeu şi şcoală, adică o situaţie de “negociere” în care cele două instituţii îşi compară culturile respective, sistemele şi procesele de elaborare de cunoştinţe, se angajează în ceea ce priveşte munca şi resursele şi identifică metodologii, strategii şi instrumente de învăţare (Mascheroni 2000; 2002).


D. Relaţia muzeu – şcoală în contextul proiectului european


Pe baza principiilor enunţate mai sus, modul în care se concepe un proiect educaţional şi, în cadrul acestuia, relaţia dintre vizită şi munca în clasă ar trebui în mod ideal să rămână deschisă, permiţând căutarea soluţiei optime pe baza intenţiilor, resurselor şi posibilităţilor profesorului (şi ale învăţăcelului) şi cele ale muzeului.


În multe cazuri, totuşi, secţiile educaţionale ale muzeelor stabilesc a priori aplicarea unei game de elemente din oferta lor educativă, lăsând astfel prea puţin loc pentru schimbări. O asemenea situaţie pare a fi răspunsul în cazul circumstanţelor speciale create de colecţiile, spaţiile şi politicile muzeului care impun soluţii mai mult sau mai puţin flexibile. Şi nu trebuie să uităm faptul că profesorii sunt adeseori constrânşi de cerinţele programelor şcolare, concentrându-se pe definiţiile tehnice ale ariilor curriculare, recomandări sau planuri detaliate de metodologii didactice, precum şi pe expectanţele privind evaluarea constantă a obiectivelor învăţării. Cu alte cuvinte, realitatea indică faptul că situaţiile ne-ideale stabilesc adeseori regula, mai degrabă decât să constituie o excepţie. La aceasta se adaugă cazuri de muzee care nu au oferte educaţionale (vezi Bolmont şi Colson, în acest volum) şi/sau cazuri de profesori cărora le lipsesc (sau care cred că le lipsesc) cunoştinţele de specialitate pentru a preda o anumită temă sau materie, sau chiar pentru a utiliza muzeul ca pe o destinaţie a unei excursii cu clasa (Bream-Hardy 2000; Sekules et al. 1999; Tickle şi Xanthoudaki 1998).

_________________

4Pregătirea vizitei nu înseamnă, totuşi, o pregătire detaliată şi exhaustivă care să îndepărteze orice element de ‘surpriză’ al vizitei, ci mai degrabă sensibilizarea elevilor faţă de caracterul unic al vizitei şi faţă de cunoştinţele şi deprinderile ce urmează a fi folosite (nota autoarei).


Cu toate acestea, în acele cazuri de programe educaţionale “pre-stabilite” sau de constrângeri legate de profesori, sau de probleme de ofertă, colaborarea dintre şcoli şi muzee nu ar trebui privită ca imposibil de realizat. În asemenea circumstanţe, potenţialul de perfecţionare se poate găsi în unul sau mai multe din aspectele următoare: instruirea ca instrument pentru profesori în conceperea proiectelor, chiar şi pentru acele muzee care nu dispun de oferte de activităţi educative; vizitele instructorilor muzeali în şcoli, ajutând astfel la rezolvarea problemelor de distanţă sau a celor financiare; utilizarea resurselor pentru perfecţionarea profesională a profesorilor şi pentru îmbogăţirea experienţei şi muncii elevilor; exploatarea tehnologiei informaţiei şi comunicării pentru utilizarea muzeelor prin vizite virtuale; schimbul de experienţă şi cunoştinţe de specialitate între muzee şi între şcoli etc. – cu alte cuvinte, alternative flexibile care consolidează relaţia muzeu-şcoală, reafirmă prezenţa ambelor instituţii în teritoriile lor şi nu îi fac pe profesori sau pe instructorii muzeali să se simtă “legaţi de mâini şi de picioare” în faţa obstacolelor de natură practică, formală sau de conţinut.


Se prea poate ca toate aceste lucruri să fie mai uşor de spus decât de făcut. Din acest motiv, scopul proiectului SMEC este acela de a studia fezabilitatea unora dintre ipotezele de mai sus pe baza cunoştinţelor de specialitate ale instituţiilor partenere, ca şi în virtutea noilor cercetări în materie, şi de a propune materiale educative şi metodologii de instruire pentru ameliorarea colaborării muzeu-şcoală. Propunerile ce vor rezulta din munca în colaborare a echipei proiectului operează la două nivele diferite: acela al formării profesorilor şi acela al predării şi învăţării şcolare prin intermediul muzeelor.


În privinţa formării profesorilor, proiectul îşi propune să elaboreze un număr de reflecţii, de materiale concrete şi instrumente pentru a oferi profesorilor şi instructorilor muzeali cunoştinţele şi competenţele legate de conţinutul, strategiile şi ideile necesare conceperii de proiecte educative în colaborare, ca şi evaluării acestora. Pe de altă parte, la nivelul predării şcolare, proiectul explorează procesele de predare şi învăţare aferente utilizării muzeului de către profesori în scopul educaţiei ştiinţifice şi propune activităţi şi metodologii pentru extinderea acestui gen de muncă.


Punctul de pornire în cei trei ani de desfăşurare a proiectului l-au constituit experienţa şi eforturile curente ale instituţiilor partenere, acestea reprezentând stimulente pentru apariţia de noi idei. Colaborarea între diverşii specialişti – oameni de ştiinţă, instructori muzeali, profesori formatori, profesori, filozofi, istorici, specialişti în domeniul informaţiei şi comunicării – permite schimbul de opinii în ceea ce priveşte problemele studiate. Faptul că echipa proiectului este alcătuită din persoane ce provin din şase ţări diferite este considerat a fi un aspect pozitiv, întrucât permite examinarea problemelor din perspectiva unor realităţi diferite şi, prin urmare, creează posibilitatea formulării de sugestii care pot fi folosite în mod eficient în diverse realităţi.


Acest volum este o dovadă a experienţei instituţiilor partenere în domeniul muncii educative muzeu-şcoală. Obiectivele sale principale sunt: discutarea problemelor legate de tema proiectului, elaborarea bazei teoretice şi metodologice comune pe care echipa îşi va construi activităţile şi inspirarea specialiştilor în vederea dezvoltării dezbaterii şi acţiunii. Autorii abordează o gamă largă de probleme, dintre care aş dori să prezint pe scurt câteva.


În primul capitol, Filip Cremers dezbate problema comunicării dintre muzeu şi vizitatorii săi. Demersul său este acela al unui muzeolog, mai degrabă decât al unui instructor muzeal, analizând chestiuni legate de expunere şi vizită din perspectiva muzeului. Contribuţia sa teoretică, mai generală, pune bazele pe care se va discuta ulterior rolul educativ al muzeelor. O instituţie complexă sub aspectul conţinutului, funcţiei, misiunii, ca şi al amplasării concrete, muzeul poate crea deseori o impresie negativă oamenilor, prin natura sa impunătoare şi prin conţinutul specializat, care atrage mai mult specialiştii decât publicul larg. Deciziile privind dispunerea exponatelor, elaborarea şi transmiterea de cunoştinţe sunt factori ce determină apropierea muzeului de vizitatorii săi şi, ca urmare, reuşita acestuia în a încuraja accesul. Pe de altă parte, obiectul original – însuşi motivul existenţei muzeelor – este văzut şi “tratat” în multe şi variate feluri (ca piesă “sacră”, ca document ce conţine / transmite cunoştinţe, ca unealtă în transmiterea de mesaje) întotdeauna legat, însă, de un rol al educării publicului. Cremers discută aceste roluri, încurajând reflecţia asupra misiunii educative a muzeelor şi metodologiilor de învăţare menite să rupă graniţele ce despart muzeul de publicul nespecialist. Dezbaterea lui Cremers ia în considerare mai multe metodologii de expunere şi explicare noi, uneori foarte inovatoare, cum ar fi amplasamentele virtuale şi utilizarea noilor tehnologii, care impun foarte adesea un stil spectaculos, accentuând mai mult efectele ce îţi taie răsuflarea, decât natura fascinantă prin ea însăşi a obiectului original. Cremers prezintă o reflecţie importantă asupra complexităţii colecţionării, expunerii şi educaţiei muzeale care “se ascund” în spatele oricărei situaţii muzeale. El oferă o introducere foarte utilă în problemele ce gravitează în sfera muzeului, având drept scop dezvoltarea înţelegerii chestiunilor mai generale, specifice educaţiei pre-muzeale. În fine, trimiterile sale la publicul tânăr deschid dezbaterea acestei probleme, care va fi reluată în capitolele următoare, acestea concentrându-se explicit asupra utilizării muzeelor de către şcoli.


În capitolul al doilea, Traudel Weber duce mai departe discuţia teoretică, axându-se pe învăţarea muzeală. Argumentele ei se bazează pe cercetare şi studii în domeniul educaţiei muzeale, ca şi pe experienţa specifică acumulată în contact cu şcolile, la Deutsches Museum din München. Atenţia acordată procesului învăţării şi identităţii celui ce învaţă au substituit autoritatea şi obiectivitatea ca bază a activităţilor educative şi a resurselor muzeelor. Aprecierea “lucrului real” şi a experienţei personale devin punctele de pornire ale dezvoltării cognitive, sociale şi afective într-un proces de învăţare prin descoperire şi creare de semnificaţii personale. Pe baza acestor principii, Weber oferă un număr de exemple din experienţa de lucru la Deutsches Museum, ca şi îndrumări pentru organizarea vizitelor, utilizarea muzeului ca resursă şi posibilităţi de a corela vizita cu programa şcolară. În cadrul acestora, următoarele puncte se detaşează ca fiind fundamentale: recunoaşterea celor două ordini de zi cu care elevii vizitează muzeul: cea personală (propriile expectanţe în ceea ce priveşte muzeul) şi cea a şcolii / muzeului  (expectanţele profesorului şi instructorului muzeal). Weber susţine că “rezultatul oricărei vizite va fi afectat de interacţiunea dintre aceste anticipări şi excursia reală pe teren”. Totuşi, ordinea de zi a profesorului însuşi pare adeseori a nu fi clară şi mulţi profesori nu par a fi foarte siguri pe ei în predarea ştiinţelor, ceea ce afectează procesul educativ şi rezultatele experienţei elevilor, ca şi pe acelea ale proiectului educaţional. Contribuţia adusă de Weber nu constă doar din reflecţii interesante asupra învăţării muzeale, ci şi din argumente importante de luat în calcul la crearea de ocazii de formare a profesorilor.


În capitolul al treilea, Pilar López Garcia-Gallo, Dolores Ramírez Mittelbrunn şi Soraya Peña de Camus Saez prezintă experienţa educativă a Muzeului Naţional de Ştiinţele Naturii din Madrid. Descrierea unui număr de activităţi şi materiale oferă o gamă de stimuli ce pot fi utilizaţi creativ în diferite decoruri, dar îndeamnă şi la reflecţie asupra caracteristicilor unei metodologii eficiente bazate pe participare activă şi dezvoltarea deprinderilor pe termen lung. Autoarele fac referire şi la cursurile de perfecţionare a profesorilor, oferind sugestii importante pentru pregătirea corespunzătoare a cadrelor didactice, văzută într-o lumină foarte pozitivă, în contextul recunoaşterii generale a limitărilor fireşti ale experienţei şi cunoştinţelor lor de specialitate. Două aspecte ale metodologiei instruirii propuse de autoare merită a fi subliniate în mod special: pe de o parte, echilibrul dintre formarea conţinutului, centrată pe familiarizarea cu colecţiile muzeului, şi formarea teoretică, centrată pe principiile educative ce stau la baza învăţării muzeale; iar pe de alta, atenţia deosebită acordată predării conceperii de proiecte. Aceasta din urmă în special îi ajută pe profesori să înţeleagă diverşii parametri implicaţi în colaborarea cu muzeul şi le oferă ocazii de a experimenta cu proiecte fezibile în cadrul propriilor şcoli. O asemenea abordare a instruirii oferă bazele unor reflecţii importante în domeniul formării profesorilor – atât în contextul echipei proiectului european , cât şi în ceea ce priveşte formarea profesorilor în general. Cele trei elemente principale menite să dezvolte competenţele profesorilor de a utiliza muzeele ca resurse educaţionale reprezintă un echilibru între: a) cunoştinţe legate de conţinut/colecţii, b) cunoştinţe metodologice şi c) iscusinţe de a concepe (şi evalua) proiecte. Cunoştinţele din aceste trei domenii permit profesorilor să-şi dezvolte nu numai familiaritatea necesară cu un muzeu anume, ci şi deprinderile necesare utilizării oricărui muzeu din teritoriul lor sau din afara acestuia.


În cel de al patrulea capitol, Enrico Miotto dezbate problema educaţiei ştiinţifice din punctul de vedere al instructorului muzeal, pe baza îndelungatei sale experienţe de lucru cu şcolile în cadrul Muzeului de Ştiinţă şi Tehnologie “Leonardo da Vinci” din Milano. Contribuţia sa oferă reflecţii importante asupra diverselor şi adesea complicatelor aspecte ale muncii în domeniul educaţiei muzeale, interesante atât pentru instructorii muzeali care elaborează programe pentru şcoli, cât şi pentru profesorii care se confruntă cu abordări ale predării-învăţării diferite de a lor. În viziunea lui Miotto, muzeul ca resursă a învăţării operează în moduri diferite de cele ale şcolii; acest lucru ar trebui privit ca un element al desăvârşirii, mai degrabă decât ca unul al discordiei, în contextul muncii de colaborare dintre cele două instituţii. Procesele educative din cadrul muzeului se bazează pe explorarea vizuală şi pluri-senzorială a obiectelor şi fenomenelor, proces prin care elevii sunt ghidaţi de către un instructor de specialitate având rolul de “facilitator” mai degrabă decât acela de profesor. Punctele de pornire sunt obiectele şi întrebările pe baza cărora elevul/vizitatorul îşi construieşte propriul său itinerar personalizat de investigare şi înţelegere. Caracterul neoficial al procesului învăţării, ca şi ocaziile de a întâlni obiecte originale şi fenomene “la prima mână” au un impact puternic asupra aspectelor cognitive şi afective ale elevilor. Acesta este motivul pentru care o vizită la muzeu programată în stadiul incipient al studierii unei teme funcţionează adeseori mult mai bine decât una programată în stadiul final. Cea dintâi are drept scop oferirea de stimuli vizuali şi stârnirea interesului pentru continuarea studiului şi reflecţiei, pe când cea de a doua îşi propune să consolideze cunoştinţele acumulate. Colaborarea dintre instructorii muzeali şi profesori este deci importantă pentru integrarea celor două demersuri, fără a sacrifica, pe de o parte, programele şi obiectivele profesorului, iar pe de alta,  demersul educativ original al muzeului. 


În capitolul al cincilea, Zita Felfoldi şi Judith Holler prezintă munca lor în cadrul Muzeului Naţional de Istorie Naturală din Budapesta. Descrierea detaliată a muzeului, în paralel cu aceea a altor muzee implicate în proiect, din celelalte capitole, serveşte unui dublu scop: acela de a oferi cititorului o cunoaştere de bază a contextului în care se desfăşoară munca educativă şi acela de a ajuta profesorul care, în contextul proiectului european, alege să conlucreze cu Muzeul Maghiar de Istorie Naturală din Budapesta la distanţă, prin intermediul site-ului web al proiectului şi al materialelor educaţionale. Prezentarea celor două programe (‘Priveşte, ascultă, simte’ şi ‘Atenţie, mlaştină!’) oferă două exemple interesante de lucru cu elevii în muzeu şi de lucru la şcoală cu ajutorul instructorilor muzeali. Autoarele fac referire la cerinţele educaţionale curente din Ungaria, ca şi din alte părţi, pentru dezvoltarea unei experienţe bogate a elevilor printr-o gamă de resurse şi decoruri. În acest context, activităţile cum ar fi cele prezentate pot fi folosite de muzee şi/sau profesori în scopul dezvoltării stimulilor şi experienţelor de către elevi.


Oferta educaţională muzeală şi problemele pe care le ridică aceasta reprezintă una din chestiunile analizate de Etienne Bolmont şi Francis Colson în capitolul al şaselea. Diversitatea muzeelor şi activităţilor educative pe teritoriul francez (o trăsătură caracteristică şi altor ţări) impune diversitate atât în privinţa cantităţii, cât şi a calităţii ofertelor educaţionale. Profesorii nu trebuie să urmărească numai vizitele la muzeele mari, nici nu trebuie să se descurajeze când se ivesc probleme de logistică sau distanţă, acestea din urmă apărând atunci când o şcoală vizitează un muzeu mare. Diversitatea ar trebui mai degrabă privită pozitiv, ca pluralitate de conţinuturi ce pot fi utilizate creator de către profesori, care ar trebui să poată exploata şi utiliza resursele locale, îndeosebi prin ocaziile de a elabora sinergii. În acest context, sugestiile partenerilor spanioli cu privire la abordarea formării profesorilor vin ca o condiţie preliminară fundamentală. Mai mult decât să reuşească să familiarizeze profesorii cu o colecţie muzeală, formarea acestora ar trebui să se concentreze asupra metodologiei educaţionale, ajutând profesorii să acumuleze competenţele necesare utilizării unei game întregi de muzee. Urmând reflecţia teoretică, Bolmont şi Colson sugerează un număr de activităţi pentru şcoli, care se pot efectua pe baza conlucrării cu muzeele din localitatea lor. Aceste activităţi au fost experimentate de partenerii francezi în cadrul primei faze de cercetare a proiectului european (2002), în colaborare cu un număr de şcoli din împrejurimile oraşului  Nancy, pentru a fi propuse spre experimentare şcolilor din celelalte ţări partenere, pe durata fazei a doua (2003).


Cercetarea este o componentă fundamentală a proiectului european, orientată către elaborarea de materiale care să poată fi propuse profesorilor din toată Europa. Activităţile muzeale sunt concepute şi îndeplinite de toţi partenerii în colaborare cu şcolile. Un alt exemplu de activităţi de acest gen este oferit, în capitolul şapte, de Jef Van Den Bosch şi Filip Cremers, care prezintă rezultatele colaborării dintre Liceul Catolic Belgian din Kempen şi Muzeul Cărţilor de Joc, concentrându-se pe utilizarea muzeelor în cadrul educaţiei ştiinţifice. Van den Bosch şi Cremers contribuie şi cu alte materiale la experimentarea proiectului european cu şcolile, materiale care ar putea fi folosite ca bază pentru conceperea proiectelor educaţionale de către orice profesor interesat să lucreze la temele respective. Bazându-se, pe de o parte, pe abordarea interesantă a cerinţelor programei şcolare flamande, în principal pentru geografie, tehnologie şi ştiinţele naturii, care urmăresc folosirea activă a cunoştinţelor şi deprinderilor proprii ale elevilor în activităţile de cercetare, observare, realizare şi evaluare, şi, pe de altă parte, pe colecţia incitantă şi pe experienţa educaţională a Muzeului Cărţilor de Joc (interesantă utilizarea muncitorilor tipografi în scopuri educative), autorii propun conţinuturi şi materiale pentru învăţarea pluridicsiplinară, în cadrul muzeului. Trebuie să atragem în mod deosebit atenţia asupra prezentării, în cadrul capitolului, a rolului profesorilor pe durata vizitelor: profesorul nu este o simplă escortă a elevilor, ci este încurajat să îşi facă simţită prezenţa şi să participe la cursurile de instruire organizate de cele două instituţii.

